ဥဒကရသေ့

ဥဒကမည်သော ဆရာကြီးဥဒက (ပု) [ယာဒိစ္ဆကနာမ်]ဖြစ်သည်။ (တပည့်ပရိသတ် များစွာကို အုပ်ချုပ်နေသော ဂိုဏ်းဆရာကြီး ဖြစ်၏။) ရာမ၏သား ဖြစ်သောကြောင့် “ဥဒကော ရာမပုတ္တော”ဟု ပါဠိတော်၌ သုံးနှုန်းထားသည်။ ထိုဆရာကြီးသည် မိမိ၏ဖခင်ဖြစ်သူ ဆရာကြီးရာမထံမှ နေဝသညာနာသညာယတနသမာပတ်တိုင်အောင် ကမ္မဋ္ဌာန်းအားထုတ်ပုံနည်းလမ်းကို သင်ယူရရှိထားသူ ဖြစ်၏။ မြတ်စွာဘုရားအလောင်းတော်သည်ပင်လျှင် နေဝသညာနာသညာယတနသမာပတ်ကို ရရှိရန် ထိုဥဒကဆရာကြီးထံတွင် နည်းခံသင်ယူခဲ့ဖူး၏။ ထို့ကြောင့် ဥဒကဆရာကြီးသည် ဘုရားအလောင်းတော်၏ ငါးဦးမြောက် ဆရာဖြစ်သည်။ သို့ဖြစ်ပါလျက် ဘုရားအလောင်းတော်ကို ဆရာ့အရာထား၍ ပူဇော်နိုင်သော ဆရာကြီးဖြစ်၏။ သို့သော် ဘုရားအလောင်းတော်နှင့် တွေ့စဉ်အချိန်တုန်းက ဆရာကြီးသည် နေဝသညာနာသညာယတနသမာပတ် ရရှိအောင် အားထုတ်ပုံ နည်းလမ်း ပရိကံမျှကိုသာ သိ၍ ထိုသမာပတ်ကိုကား မရရှိသေး။ ထိုဆရာကြီးထံမှ သင်ယူရရှိသော အားထုတ်ပုံ နည်းလမ်းဖြင့် ကြိုးစားအားထုတ်သော ဘုရားအလောင်းတော်ကမူ ထိုသမာပတ်ကို အလွန်လျင်မြန်သွက်လက်စွာ ရရှိသွားလေပြီ။ သို့သော် ဘုရားအလောင်းတော်သည် ယင်းသမာပတ်ကို ရရှိရုံမျှဖြင့် ဝဋ်ဒုက္ခ ချုပ်ငြိမ်းရန် မဖြစ်နိုင်ကြောင်း သိရှိရ၍ ထိုဥဒကဆရာကြီးထံမှ ခွဲခွာ ကြွသွားတော်မူ၏။ ထိုချိန်ကျမှ သံဝေဂဖြစ်ပွားလျက် ကျန်ရစ်ခဲ့သော ဥဒကဆရာကြီးသည် ဘုရားအလောင်းတော်ကို အားကျ၍ အားထုတ်သဖြင့် နေဝသညာနာသညာယတနသမာပတ်ကို ရရှိလေသည်။ မြတ်စွာဘုရားသည် ဘုရားအဖြစ်သို့ ရောက်၍ (၄၉)ရက် လွန်မြောက်ပြီးနောက် အဋ္ဌမသတ္တာဟအတွင်း၌ ဥဒကဆရာကြီးအား တရားဟောရန် ဆင်ခြင်ကြည်ရှုတော်မူသောအခါ ညဉ့်ဦးယာမ်ကပင် ဆရာကြီး ကွယ်လွန်ကြောင်း သိတော်မူ၍ တရားဟော ကြွတော်မမူတော့ပေ။ ဆရာကြီးကား ဘုရားရှင်၏ တရားတော်ကို နာယူခွင့် မရရှိနိုင်သော နေဝသညာနာသညာယတန အရူပဗြဟ္မာဘဝသို့ ကူးပြောင်းသွားသောကြောင့် မဂ်ဖိုလ် တရားထူးအခွင့်အရေးမှ  လက်လွတ်ဆုံးရှုံးရလေပြီတကား။ (ဝိ၊၃၊၁၁။ မ၊၁၊၂၂၁-၆။ မိလိန္ဒ၊၂၃၀။ မ၊ဋီ၊၂၊၁၃၉၊ ၁၄၀။) အယံ ခေါ ဥဒကော (ဥဒ္ဒကော။ သီ၊ ဋီ၊ တျာ) ရာမပုတ္တော ပဏ္ဍိတော ဗျတ္တော မေဓာဝီ။ (ဝိ၊၃၊၁၁။ မ၊၁၊၂၂၆။) ဥဒကာ သုဒံ ဘိက္ခဝေ ရာမပုတ္တော ဧဝံ ဝါစံ ဘာသတိ။ (သံ၊၂၊၃၀၄။) ဥဒကောတိ တဿ နာမံ။ (သံ၊ဋ္ဌ၊၃၊၃၁။ သံ၊ဋီ၊၂၊၃၀၄။) (ဒီ၊၃၊၁၀၄။ မ၊၁၊၂၂၁-၂၊ ၃၀၅။ ဒီ၊ဋ္ဌ၊၃၊၉၄။ အဘိ၊ဋ္ဌ၊၁၊ရရု။ ဗုဒ္ဓဝံ၊ဋ္ဌ၊၈၊၂၂၊၃၃၆။ ဇာ၊ဋ္ဌ၊၁၊၇၈၊၉၄။)
ဆက်စပ်ဖတ်ရှုရန်
 အခန်း- ၅ (အာဠာရနှင့် ဥဒကတို့ထံ နည်းခံဆွေးနွေးခန်း)
 အာဠာရ,ဥဒက ရသေ့တို့ထံ ရောက်ခြင်း

 ကိုးကား 

Category:ဗုဒ္ဓခေတ်
Category:ဗုဒ္ဓဝင် ပုဂ္ဂိုလ်များ